Elsebeth Gerner Nielsen (RV), 2004-03-12:
Når jeg siger, at det her forslag er uden reelt indhold, så er det i forhold til det, Socialdemokratiet har sagt er formålet med lovforslaget, nemlig at forebygge genopdragelsesrejser, som også jeg er imod.
Det her forslag her ingen indvirkning på genopdragelsesrejser overhovedet, men til gengæld bliver alle børn mellem 15 og 18 år ramt. Det er rigtigt, at der selvfølgelig er nogle undtagelsesbestemmelser.
I nogle ganske særlige tilfælde kan børn mellem 15 og 18 år få mulighed for at bo sammen med deres forældre her i landet, men sådan som loven er nu, altså inden vi gennemfører en ændring - eller inden man gennemfører en ændring - så er det sådan, at børn mellem 15 og 18 år stadig er børn og har nøjagtig de samme rettigheder som børn fra 0 til 15 år, og sådan bør det efter Det Radikale Venstres mening være.
Tænk sig, hvis man skulle forlade et barn på 15 år!
Jeg tror, de fleste, der sidder her i salen, kender børn på 15 år og ved, at de ikke kan klare sig selv.
Socialdemokratiet og regeringen forsøger endnu en gang at lave en forklaringspakke, som er uden reelt indhold.
Man opfinder et problem og angiver en løsning, en løsning, der har den omkostning, at den rammer alle.
Denne gang er det de såkaldte genopdragelsesrejser, som er sygdommen.
Kuren består i, at udenlandske børn bosiddende i Danmark mister deres opholdstilladelse, hvis de opholder sig i udlandet i en længere periode, og hvis de derefter atter ønsker at tage ophold i Danmark skal de indgive en ny ansøgning.
Det er der ikke noget nyt i.
I dag skal barnet have en ny opholdstilladelse, hvis det har været uden for Danmark i en vis periode.
Men nu har Socialdemokratiet og regeringen så fundet et sted, hvor man mener, der kan strammes: Ny opholdstilladelse ved tilbagerejse til Danmark skal nemlig kun udstedes, hvis det tjener barnets tarv.
Det vil sige, at den stramning af udlændingeloven ikke vil ramme udenlandske familier med store børn, som har haft deres opvækst i Danmark.
hjem igen, og hjem for dem er Danmark. Hvem rammer stramningerne så?
Det er stramningen, som listes igennem under henvisning til fænomenet genopdragelsesrejser, som vi selvfølgelig alle sammen er imod.
Tricket består altså i, at man opfinder et problem, genopdragelsesrejser, som ingen som bekendt kender omfanget af, og dernæst opfinder man en løsning, som ikke vil løse problemet, hvis det er der, og slet ikke for de børn, som er danske statsborgere, og som man under alle omstændigheder ikke kan forhindre i at komme tilbage.
Til gengæld vil den forhindre alle andre udenlandske børn mellem 15 og 18 år i at leve sammen med deres familie her i landet.
Det er den pris, der må betales for at redde vores land, lyder forklaringen.
Stramningen rammer endvidere alle andre børn, idet der nu indføres et tilknytningskrav ved familiesammenføring med børn, hvis den ene af barnets forældre er bosiddende i udlandet.
En dansk mor, som bliver skilt fra f.eks. en amerikansk mand og lader børnene blive hos ham, mister sin ret til at få dem til Danmark efter 2 år, medmindre børnene er danske statsborgere.
Det gør det reelt umuligt for tværnationale skilsmissepar at dele børnenes opvækst imellem sig.
Det er svært at blive gift med en udenlandsk statsborger, men ve det stakkels menneske, der bliver skilt fra en udlænding og har fået børn med vedkommende.
Opfordringen fra et bredt flertal her i Folketinget til danske statsborgere er meget klar: Gift dig med en rigtig dansker, hvis du ikke vil have problemer.
Det er den pris, der må betales for at redde vores land, lyder forklaringen.
Det Radikale Venstre hilser med tilfredshed den indsats, som Socialministeriet har iværksat med henblik på at forebygge sociale problemer i familier med anden etnisk baggrund, herunder familier, som kan finde på at sende deres børn på genopdragelse.
Vi vil endvidere foreslå, at der hurtigst muligt laves klare regler om tilsynet med familier, som vælger at undervise deres børn selv.
Disse familier er som bekendt forpligtet til at give børnene en undervisning, som står mål med folkeskolens, men i dag er der ingen regler for tilsynet med, om det sker, og hvordan det sker.
Det bør laves om.
Det Radikale Venstre har tidligere foreslået, at samfundets mulighed for skattefritagelse for medlemsbidrag til trossamfund skal bero på, at trossamfundets religiøse ledere har et grundlæggende kendskab til danske samfundsforhold, men derimod ikke et krav til hans uddannelsesmæssige baggrund i forhold til forkyndelsen.
Med det bliver det staten og ikke de folkelige fællesskaber, der afgør, hvilken baggrund den religiøse leder skal have.
Desuden skal han eller hun kunne tale dansk for at få vielsesmyndighed.
Hvorfor skal staten blande sig i borgernes mulighed for at udøve deres tro?
Hvor er frisindet?
Det er den pris, der må betales for at redde vores land, vil svaret nok være.
Det Radikale Venstre kan af gode grunde ikke støtte lovforslaget.
Vi er selvfølgelig ikke imod den del af forslaget, som er en implementering af noget af det, vi selv
har bidraget med, nemlig at mænd, der har en dom for vold mod kvinder, får en karensperiode på 10 år.
Vi havde meget gerne set, at det forslag var blevet suppleret med nogle af de andre radikale forslag, der ligger på det her område.
Men generelt må vi sige, at det her forslag på ingen måde står mål med det, man kunne ønske sig skete på udlændingeområdet.
Man kan være overrasket over, at Socialdemokratiet foreslår en teknisk gennemgang af et forslag, som partiet selv har været med til at lave.